amanoisuno/poetBack huggingface dataset:
送司空曙之蘇州 苗發 
盤門吳舊地，蟬盡草秋時。歸國人皆久，移家君獨遲。廣陵經水宿，建鄴有僧期。若到西霞寺，應看江總碑。
送孫德諭罷官往黔州 苗發 
中歲分符典石城，兩朝趨陛謁承明。闕下昨承歸老疏，伯道暮年無嗣子，欲將家事托門生。
送歸中丞使新羅冊立弔祭 吉中孚 
官稱漢獨坐，身是魯諸生。絕域通王制，窮天向水程。島中分萬象，日處轉雙旌。氣積魚龍窟，濤翻水浪聲。路長經歲去，海盡向山行。複道殊方禮，人瞻漢使榮。
詠被中繡鞋 夏侯審 
雲裏蟾鉤落鳳窩，玉郎沈醉也摩挲。陳王當日風流減，只向波間見襪羅。
行路難 王烈 
行客滿長路，路長良足哀。白日持角弓，射人而取財。千金誰家子，紛紛死黃埃。見者不敢言，言者不得回。家人各望歸，豈知長不來。
雪 王烈 
雪飛當夢蝶，風度幾驚人。半夜一窗曉，平明千樹春。花園應失路，白屋忽為鄰。散入仙廚裏，還如雲母塵。
酬崔峒 王烈 
徇世甘長往，逢時忝一官。欲朝青瑣去，羞向白雲看。榮寵無心易，艱危抗節難。思君寫懷抱，非敢和幽蘭。
塞上曲二首 王烈 
紅顏歲歲老金微，砂磧年年臥鐵衣。白草城中春不入，黃花戍上雁長飛。孤城夕對戍樓閑，回合青冥萬仞山。明鏡不須生白髮，風沙自解老紅顏。
傷李端 衛象 
才子浮生促，泉台此路賒。官卑楊執戟，年少賈長沙。人去門棲鵩，災成酒誤蛇。唯餘封禪草，留在茂陵家。
古詞 衛象 
鵲血雕弓濕未幹，鸊鵜新淬劍光寒。遼東老將鬢成雪，猶向旄頭夜夜看。
晴江秋望 崔季卿 
八月長江萬里晴，千帆一道帶風輕。盡日不分天水色，洞庭南是岳陽城。
贈兄 何兆 
洛陽紙價因兄貴，蜀地紅箋為弟貧。南北東西九千里，除兄與弟更無人。
玉蕊花 何兆 
羽車潛下玉龜山，塵世何緣睹蕣顏。惟有多情天上雪，好風吹上綠雲鬟。
句 何兆 
芙蓉十二池心漏，薝蔔三千灌頂香。。
嚴陵灘下寄常建 奚賈 
日入溪水靜，尋真此亦難。乃知滄洲人，道成仍釣竿。漾楫乘微月，振衣生早寒。紛吾成獨往，自速耽考盤。已息漢陰誚，且同濠上觀。曠然心無涯，誰問容膝安。
謁李尊師 奚賈 
萬物返常性，惟道貴自然。先生容其微，隱幾為列仙。煉魄閉瓊戶，養毛飛洞天。將知逍遙久，得道無歲年。
尋許山人亭子 奚賈 
桃源若遠近，漁子棹輕舟。川路行難盡，人家到漸幽。山禽拂席起，溪水入庭流。君是何年隱，如今成白頭。
句 奚賈 
眠澗花自落，步林鳥不飛。溪谷何蕭條，日入人獨行。落日下平楚，孤煙生洞庭。。